ከአለም አቀፍ ጉባኤዎች የሚገኘውን ብሔራዊ ጥቅም ለማሳደግ የአገልግሎት ኢንዱስትሪውን የበለጠ ማሻሻል ላይ ትኩረት ተደርጓል
በኢትዮጵያ እያደገ የመጣውን አለም አቀፍ ጉባኤዎችን የማስተናገድ አቅም ተከትሎ ብሔራዊ ጥቅሟን ለማሳደግ የአገልግሎት ኢንዱስትሪውን የበለጠ ማሻሻልና የኮንፍረንስ ቱሪዝም ባህል ማሳደግ ላይ ትኩረት መደረጉን የውጭ ጉዳይ ሚኒስቴር አስታወቀ፡፡የሚኒስቴሩ ቃል አቀባይ አምባሳደር ዲና ሙፍቲህ ለኢዜአ እንዳስታወቁት የአገሪቱ  አለም አቀፍ ጉባኤዎችን የማስተናገድ አቅም  ከጊዜ ወደ ጊዜ እየጨመረ ነው።ለዚህም እንደ ምክንያት የሚጠቀሰው አገሪቱ የአፍሪካ መዲና ከመሆኗ ባሻገር የተረጋጋ ሰላም፣ምቹ የኢንቨስትመንት አማራጮችና የቱሪዝም መዳረሻና ከአለም አቀፉ ማህበረሰብ ጋር ያላት ግንኙነት መጠናከር ናቸው።በአሁኑ ወቅት ኢትዮጵያ ከኒዎርክና ከጄኔቫ ቀጥሎ በውክልና ብዛት ከፍተኛ የዲፕሎማሲ መናኸሪያ ከሚባሉት በሶስተኛ ደረጃ ላይ እንደምትገኝም አምባሳደሩ ተናግረዋል።ይህም የአገሪቱን መልካም ስም ከመገንባት፣የቴክኖሎጅ  ልውውጥን ከማዳበር፣የኢንቨስትመንት ፍሰቱን ከመጨመርና የቱሪዝም ኢንዳስትሪውን ከማጎልበት አንፃር ከፍተኛ ውጤት እያስገኘላት መሆኑንም  ገልፀዋል።የአገሪቱ የዲፕሎማሲ ተሰሚነት እንዲጎለብት ከፍተኛ ሚና እያመጣ መሆኑንም ቃል አቀባዩ ይናገራሉ።ኢትዮጵያ ከምታዘጋጃቸው አለም አቀፍ ጉባኤዎች የምታገኘው ጥቅም  ከጊዜ ወደ ጊዜ እየጨመረ ነው ያሉት አምባሳደሩ የማስተናገድ  አቅሟን የበለጠ ለማሳደግ በአገልግሎት ኢንዳስትሪው ላይ ትኩረት ተሰጥቶት እየተሰራ ነው ብለዋል።አያይዘውም በአገሪቱ የሚካሄዱ አህጉር አቀፍና አገር አቀፍ ኮንፍረንሶችን ወደ ቱሪዝም አገልግሎት በማምጣት ከኮንፍረንስ ቱሪዝም የሚገኘውን ገቢ ማሳደግ እንደሚቻልም አስረድተዋል።በባህልና ቱሪዝም ሚኒስቴር የህዝብና አለም አቀፍ ግንኙነት ዳይሬክተር አቶ ገዛኸኝ አባተ በበኩላቸው  አገሪቱ ባስመዘገበችው ፈጣን  የኢኮኖሚ እድገትና መንግስት በፈጠረው ምቹ ሁኔታ ምክንያት የቱሪዝም ፍሰቱ በአመት ከ13 እስከ 14 በመቶ እየጨመረ ይገኛል ብለዋል።ይህንንም ለማስቀጠል ሚኒስቴር መስሪያ ቤቱ የአገሪቱን ባህልና ቅርስ ከማስተዋወቅ ባለፈ የአገልግሎት ኢንዳስትሪውን ለማሳደግ ከፍተኛ ስራ እየሰራ መሆኑን አቶ ገዛኸኝ ገልፀዋል።ሚኒስቴር መስሪያ ቤቱ አለም አቀፍ ደረጃቸውን የጠበቁ ሆቴሎችን ለማሟላትና ደረጃ ለመስጠት ከአለም ኮንፍረንስ ድርጅት ጋር ተፈራርሟል ያሉት ዳይሬክተሩ በቀጣይ ከ300 በላይ ባለኮከብ ሆቴሎችን በአገሪቱ ዋናዋና ከተሞች አዘጋጅቶ ይጨርሳል ብለዋል።የሆቴሎች ደረጃ ምደባው በዚህ አመት እንደሚጠናቀቅና በቱሪስት ቦታዎች አካባቢ የትራንስፖርት አገልግሎትን ማስፋፋት ስራ እና የኔትወርክ ዝርጋታ ስራም ይቀጥላል ብለዋል።ዳይሬክተሩ የኮንፍረንስ ቱሪዝምን ከማጠናከር አንፃርም  ሚኒስቴር መስሪያ ቤቱ ከሌሎች መስሪያ ቤቶች ጋር በመተባበር በኮንፍረንሶቹ ላይ የአገሪቱን ባህልና ቅርስ የሚያስተዋውቅበት መድረክ መፈጠሩን ገልፀው ሲምፖዚዬም የማዘጋጀት ልምድም እንዲጎለብት እየሰራ ነው ብለዋል።በአሁኑ ወቅት በአገሪቱ ያለው ኮንፍረንስ ቱሪዝም  በ9 በመቶ እየጨመረ መሆኑንም  አቶ ገዛኸኝ ጨምረው ገልፀዋል።ባለፈው አመት አገሪቱ ከቱሪዝም ኢንዳስትሪው 2 ቢሊዮን ዶላር አስገብታለች ያሉት ዳይሬክተሩ በያዝነው አመት ገቢውን ወደ 3 ቢሊዮን ዶላር ለማስገባት ሚኒስቴር መስሪያ ቤቱ እየሰራ መሆኑንም ጠቁመዋል።(ኢዜአ)